ออมสินรับโอนเงินนักเรียนทุนก.พ.10ประเทศ
แบงก์ออมสินรุกธุรกิจปริวรรต ขยายเครือข่ายพันธมิตรรัฐ-เอกชนรับโอนเงินให้นักเรียนทุนก.พ.ใน10ประเทศ
22 ก.พ. 2554

แบงก์ออมสินรุกธุรกิจปริวรรต ขยายเครือข่ายพันธมิตรรัฐ-เอกชนรับโอนเงินให้นักเรียนทุนก.พ.ใน10ประเทศ
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ในปี 54 ธนาคารได้ขยายขอบเขตบริการธุรกิจปริวรรต ด้วยการเข้าประมูลการให้บริการโอนเงินตราต่างประเทศแก่หน่วยงานภาครัฐ โดยชนะการประมูล 2 ครั้งติดต่อกันในช่วงเดือน ก.พ.ที่ผ่านมาในการโอนเงินชดเชยค่าใช้จ่ายในการดูแลนักเรียน และโอนเงินค่าใช้จ่ายการศึกษาของนักเรียนทุนที่รับทุนการศึกษาจากสำนักงานคณะกรรมการข้าราชการพลเรือน(ก.พ.)ซึ่งศึกษาอยู่ในต่างประเทศกว่า 10 ประเทศทั่วโลก อาทิ สหรัฐฯ อังกฤษ ฝรั่งเศส เนเธอร์แลนด์ รัสเซีย จีน ญี่ปุ่น ออสเตรเลีย เป็นต้น          และปีนี้ธนาคารได้เตรียมแผนงานด้านธุรกิจปริวรรตอาศัยเครือข่ายพันธมิตรที่มีมากมายหลากหลายรูปแบบ ตลอดจนลูกค้าหรือประชาชนทั่วไป  ทั้งภาครัฐ เอกชน เนื่องจากธนาคารเชื่อมั่นในศักยภาพของเครือข่ายที่เป็นพันธมิตรทางธุรกิจ จนถึงเครือข่ายทางสังคมที่ต้องพึ่งพาการใช้บริการธุรกิจปริวรรต ทั้งการแลกเปลี่ยนเงินตราต่างประเทศ หรือการโอนเงินตราต่างประเทศ          เมื่อเร็วๆ นี้ธนาคารได้ร่วมมือกับ Xpress Money Services ผู้นำธุรกิจโอนเงินระหว่างประเทศ ให้บริการโอนเงินด่วนไปต่างประเทศ หรือโอนเงินกลับประเทศไทย เพื่อชำระสินค้า บริการ การท่องเที่ยว ตลอดจนเพื่อการศึกษา และกรณีที่ต้องใช้จ่ายในยามฉุกเฉิน ซึ่งเปิดให้บริการแล้วที่ธนาคารออมสินทุกสาขากว่า 900 แห่งทั่วประเทศ          นอกจากนี้ ธนาคารยังได้เตรียมเครือข่าย“สถาบันการเงินชุมชน"เชื่อมบริการโอนเงินตราต่างประเทศให้แก่สมาชิกประชาชนในชุมชนหรือในพื้นที่ ซึ่งสถาบันการเงินชุมชนตามหมู่บ้านนี้ นอกจากจะให้บริการฝากเงิน ยื่นขอสินเชื่อแล้ว จะมีบริการทางการเงินอื่นๆ เพิ่มเติมอีก โดยปัจจุบันมีสถาบันการเงินชุมชนที่ธนาคารออมสินดูแลจำนวนกว่า 4,000 แห่ง โดยจะมีจำนวนเพิ่มขึ้นเป็น 15,000 แห่งภายในปี 54 และเพิ่มเป็น 30,000 แห่งภายในปี 55